Document ID: 31989R0451

31989R0451
L 052/7
JURNALUL OFÍCIAL AL UNIUNII EUROPENE
REGULAMENTUL (CEE) NR. 451/89 AL CONSILIULUI
din 20 februarie 1989
privind procedura care trebuie aplicată anumitor produse agricole originare din diverse țări terțe mediteraneene
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 113,
având în vedere propunerea Comisiei,
întrucât au fost încheiate protocoalele adiționale la acordurile dintre Comunitatea Economică Europeană, pe de o parte, și Algeria, Cipru, Egipt, Iordania, Israel, Iugoslavia, Liban, Malta, Maroc, Siria, Tunisia și Turcia, pe de altă parte;
întrucât, pentru anumite produse agricole reglementate de acordurile în cauză, originare din țările menționate anterior, protocoalele prevăd reducerea progresivă a unor drepturi aplicate produselor respective; întrucât unele dintre aceste produse sunt supuse unor cantități de referință;
întrucât protocoalele în cauză prevăd posibilitatea de modificare a statutului respectivelor produse în caz de dificultăți pe piața comunitară sau în cazul depășirii cantităților de referință;
întrucât ar trebui să se stabilească proceduri de modificare a statutului produselor respective pentru ca acestea să fie supuse unor cantități de referință în cazul unor dificultăți de această natură sau să fie supuse unor contingente tarifare în cazul depășirii cantităților de referință; întrucât aceste proceduri ar trebui să fie gestionate prin intermediul comitetelor de gestionare competente în domeniul produselor în cauză;
întrucât o astfel de modificare a statutului ar trebui să fie fondată pe un bilanț anual al schimburilor comerciale pentru fiecare produs și pentru fiecare țară în parte; întrucât acest bilanț are ca scop urmărirea evoluției schimburilor comerciale, prevenirea perturbărilor pieței și verificarea măsurii în care a fost îndeplinit obiectivul menținerii curentelor de schimburi comerciale tradiționale cu țările în cauză,
ADOPTĂ PREZENTUL REGULAMENT:
Articolul 1
La finalul fiecărui an de comercializare, comisia întocmește un bilanț al schimburilor comerciale ale produselor enumerate la anexele I și II, originare din Algeria, Cipru, Egipt, Iordania, Israel, Iugoslavia, Liban, Malta, Maroc, Siria, Tunisia și Turcia, pentru fiecare produs și fiecare țară în parte, în scopul de a preveni perturbările pieței.
Articolul 2
(1) În cazul în care, ținând cont de bilanțul prevăzut la articolul 1, Comisia constată că volumul importurilor unui produs enumerat la anexa I, originar din Algeria, Cipru, Egipt, Iordania, Israel, Iugoslavia, Liban, Malta, Maroc, Siria, Tunisia și Turcia crește într-o măsură în care aceste importuri riscă să provoace dificultăți pe piața comunitară, Comisia pune în aplicare, după caz, procedura prevăzută fie la articolul 26 din Regulamentul (CEE) nr. 2727/75 (1), astfel cum a fost modificat ultima dată prin Regulamentul (CEE) nr. 166/89 (2), fie la articolele corespunzătoare din celelalte regulamente privind organizarea comună a pieței agricole, fie, pentru produsele în cazul cărora reglementările comunitare nu prevăd instituirea unui comitet de gestionare, procedura prevăzută la articolul 32 din Regulamentul (CEE) nr. 1035/72 (3), astfel cum a fost modificat ultima dată prin Regulamentul (CEE) nr. 2238/88 (4), în vederea stabilirii unei cantități de referință pentru produsul și originea în cauză. În cazul în care respectiva cantitate de referință nu este atinsă în doi ani consecutivi, aceasta încetează să producă efecte.
(2) În vederea pregătirii bilanțului prevăzut la articolul 1, produsele în cauză sunt monitorizate prin intermediul sistemului statistic prevăzut la articolul 5 din Regulamentul (CEE) nr. 2658/87 (5), astfel cum a fost modificat ultima dată prin Regulamentul (CEE) nr. 20/89 (6).
(3) Articolul 3 se aplică produselor pentru care Comisia a stabilit o cantitate de referință, în conformitate cu alineatul (1).
Articolul 3
(1) În cazul în care este depășită cantitatea de referință stabilită în temeiul articolului 2 sau privind un produs menționat la anexa II, originar dintr-o țară enumerată la anexa în cauză, și ținând cont de bilanțul prevăzut la articolul 1, Comisia pune în aplicare, după caz, procedura stabilită fie la articolul 26 din Regulamentul (CEE) nr. 2727/75, fie la articolele corespunzătoare din celelalte regulamente privind organizarea comună a pieței agricole, fie, pentru produsele în cazul cărora reglementările comunitare nu au instituit un comitet de gestionare, procedura prevăzută la articolul 32 din Regulamentul (CEE) nr. 1035/72, pentru a supune produsul în cauză unui contingent tarifar comunitar egal cu respectiva cantitate de referință.
Normele de punere în aplicare a prezentului articol se adoptă în conformitate cu procedura prevăzută la articolul 26 din Regulamentul (CEE) nr. 2727/75.
(2) În vederea pregătirii bilanțului prevăzut la articolul 1, produsele în cauză sunt supuse procedurii de supraveghere prevăzute de Regulamentul (CEE) nr. 452/89 (7).
Articolul 4
Prezentul regulament intră în vigoare la data publicării sale în Jurnalul Oficial al Comunităților Europene.
Se aplică de la 1 ianuarie 1989.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 februarie 1989.

Labels: 3
18
6